സന്യസ്തേതരായ പാശ്ചാത്യപുരോഹിതന്മാരുമായി (Secular Priests) മിക്കവാറും സംഘർഷത്തിൽ കഴിഞ്ഞ മാർ അബ്രാഹം, കേരളത്തിലെ ഈശോസഭാവൈദികരുമായി താരതമ്യേന മമതയിലായിരുന്നു. 1577-ൽ ചേന്നമംഗലത്തെ വൈപ്പിക്കോട്ടയിൽ ഒരു സെമിനാരി തുടങ്ങുന്നതിൽ അദ്ദേഹം ഈശോസഭക്കാരെ സഹായിച്ചു. 1575-ൽ ഗോവയിൽ നടന്ന രണ്ടാം പ്രാദേശികസൂനഹദോസിൽ പങ്കെടുക്കാൻ വിസമ്മതിക്കുകവഴി മാർ അബ്രാഹം ഗോവ മെത്രാപ്പോലീത്തയുടെ അനിഷ്ടം സമ്പാദിച്ചു. തുടർന്ന് ഗോവ മെത്രാപ്പോലീത്ത, സുറിയാനിക്രിസ്ത്യാനിസഭയെ ഗോവയുടെ ഭരണത്തിൻ കീഴിലാക്കണമെന്നാവശ്യപ്പെട്ട് മാർപ്പാപ്പക്ക് കത്തെഴുതി. മാർ അബ്രാഹവും, ഈശോസഭാവൈദികരുടെ സഹായത്തോടെ തന്റെ നിലപാട് റോമിൽ വിശദീകരിച്ചു. 

1583-ൽ ഈശോസഭകാരുടെ സഹകരണത്തോടെ മാർ അബ്രാഹം അങ്കമാലിയിൽ ഒരു പ്രാദേശികസൂനഹദോസ് നടത്തിയതായി പറയപ്പെടുന്നെങ്കിലും അതിന്റെ തീരുമാനങ്ങൾ ലഭ്യമല്ല. മാർപ്പാപ്പയുടെ ആഗ്രഹപ്രകാരം, 1585-ൽ ഗോവയിൽ നടന്ന മൂന്നാം പ്രാദേശികസൂനഹദോസിൽ പങ്കെടുക്കാൻ മാർ അബ്രാഹം തയ്യാറായി. കേരളസുറിയാനിസഭയെ പാശ്ചാത്യമേൽക്കോയ്മയിലാക്കുക എന്ന ലക്ഷ്യത്തോടെയുള്ളതായിരുന്നു ഈ സൂനഹദോസിന്റെ മിക്ക തീരുമാനങ്ങളും സുറിയാനിക്രിസ്ത്യാനിസഭയുടെ വഴക്കമനുസരിച്ച്, അർക്കദ്യാക്കോൻ എന്ന പാരമ്പര്യപദവിയിലുള്ള പ്രാദേശികപുരോഹിതനായിരുന്നു സഭാഭരണത്തിൽ മെത്രാപ്പോലീത്തയുടെ സഹായി. എങ്കിലും മാർ അബ്രാഹമിന്റെ സഹായിയായി ഫ്രാൻസിസ് റോസ് എന്ന ഈശോസഭാവൈദികനെ നിയമിക്കാൻ ഈ സൂനഹദോസ് തീരുമാനിച്ചു. സ്പെയിൻകാരനായ റോസിന് മലയാളഭാഷ അറിയാമായിരുന്നു. സുറിയാനിക്രിസ്ത്യാനികളുടെ ആരാധാനാമാദ്ധ്യമമായ സുറിയാനി പഠിക്കുന്നതിൽ മാർ അബ്രാഹം റോസിനെ സഹായിച്ചു. സൂനഹദോസിന്റെ തീരുമാനങ്ങളിൽ ചിലത് മാർ അബ്രാഹമിനെ അപമാനിക്കുന്നവയായിരുന്നു. അദ്ദേഹം നടത്തിയ വൈദികാഭിക്ഷേകങ്ങൾ നടപടിക്രമങ്ങൾ പിന്തുടരാത്തവയായിരുന്നെന്നും അതിനാൽ എല്ലാ വൈദികർക്കും വീണ്ടും പട്ടം കൊടുക്കണമെന്നുമുള്ള തീരുമാനം അത്തരത്തിലൊന്നായിരുന്നു. മനസ്സില്ലാമനസ്സോടെ ഇത്തരം തീരുമാനങ്ങളിൽ അദ്ദേഹത്തിനു ഒപ്പുവയ്ക്കേണ്ടി വന്നു.

ഇക്കാലത്ത് കേരളത്തിലെത്തിയ മാർ ശിമയോൻ എന്ന നെസ്തോറിയൻ മെത്രാനെ തുരത്തുന്നതിൽ മാർ അബ്രാഹം ഈശോസഭക്കാരുമായി സഹകരിച്ചു. എന്നാൽ മാർ അബ്രാഹം പങ്കെടുത്ത ഗോവ സൂനഹദോസിന്റെ തീരുമാനങ്ങൾ ചിലത് നടപ്പാക്കാത്തതിന്റെ പേരിൽ ഈശോസഭക്കാർ അദ്ദേഹവുമായി പിണങ്ങി. ലത്തീൻ ആരാധനാവിധിയുടെ സുറിയാനിരൂപം കേരളത്തിൽ പ്രചരിപ്പിക്കുക, വൈദികർക്ക് ബ്രഹ്മചര്യം നിർബ്ബന്ധിതമാക്കുക തുടങ്ങിയ തീരുമാനങ്ങളോട് വൈമുഖ്യം കാട്ടിയതിനെതിരെ പരാതിപ്പെട്ട് ഈശോസഭക്കാർ മാർപ്പാപ്പയ്ക്ക് കത്തുകളെഴുതി. ഇതിനോട് മാർ അബ്രാഹം പ്രതികരിച്ചത് ഈശോസഭക്കാരുടെ വൈപ്പിക്കോട്ട സെമിനാരിയിൽ പഠിച്ചിറങ്ങിയവർക്ക് വൈദികപട്ടം കൊടുക്കാൻ വിസമ്മതിച്ചുകൊണ്ടാണ്.

1595 ജനുവരി 25-ന്, മാർ അബ്രാഹമിനെക്കുറിച്ചുള്ള പരാതിയിന്മേൽ അന്വേഷണത്തിന് ക്ലെമന്റ് എട്ടാമൻ മാർപ്പാപ്പ ഉത്തരവിറക്കി. ഗോവയിൽ കൊണ്ടുപോയി വിചാരണചെയ്യാനും കുറ്റം തെളിഞ്ഞാൽ തടവിൽ പാർപ്പിക്കാനുമായിരുന്നു കല്പന. എന്നാൽ അപ്പോഴേക്കും മാർ അബ്രാഹം വയോവൃദ്ധനും രോഗാതുരനുമായിരുന്നതിനാൽ ഈ തീരുമാനം നടപ്പാക്കാൻ കഴിഞ്ഞില്ല. പകരം, അദ്ദേഹത്തിന്റെ കാലശേഷം അങ്കമാലി രൂപതയിൽ താൽക്കാലിക ഭരണാധികാരിയെ (ആഡ്മിനിസ്ട്രേറ്റർ) നിയമിക്കാൻ ഗോവ മെത്രാപ്പോലീത്തയെ അധികാരപ്പെടുത്തുന്ന ഒരുത്തരവ് 1597 ജനുവരി 21-ന് മാർപ്പാപ്പ പുറപ്പെടുവിച്ചു. 1597-ൽ തന്നെ മാർ അബ്രാഹം മരിച്ചു. മാർപ്പാപ്പായുടെ ഉത്തരവനുസരിച്ച് മെത്രാപ്പോലീത്തയുടെ ഉപദേഷ്ടാവായിരുന്ന ഫ്രാൻസിസ് റോസിനെ അദ്ദേഹത്തിന്റെ സ്ഥാനത്ത് അഡ്മിനിസ്ട്രേറ്ററായി ആദ്യം നിയമിച്ചെങ്കിലും, ആ നിയമനത്തിനെതിരെയുള്ള പ്രതികരണങ്ങളുടെ തീക്ഷ്ണത കണ്ട്, അർക്കദ്യാക്കോൻ പദവിയിലുരുന്ന ഗീവർഗീസിനെ ചില വ്യവസ്ഥകളോടെ അഡ്മിനിസ്ട്രേറ്ററായി നിയമിച്ചു.

അങ്കമാലിയിൽ അദ്ദേഹം സ്ഥാപിച്ച വിശുദ്ധ ഹോർമിസിന്റെ പേരിലുള്ള കത്തോലിക്കാപ്പള്ളിയിലാണ് മാർ അബ്രാഹം മെത്രാപ്പോലീത്തയെ സംസ്കരിച്ചിരിക്കുന്നത്. അവിടെ പള്ളിയുടെ പുനരുദ്ധാരണനടപടികൾക്കിടെ അദ്ദേഹത്തിന്റെ ശവകുടീരം 2015 സെപ്തംബർ മാസത്തിൽ കണ്ടുകിട്ടി.

വിലയിരുത്തൽ
വാഴ്ച
കുറിപ്പുകൾ
നിയുക്തി